1.UVOD

Člankom 6. stavkom 1. Uredbe (EU) br. 596/2014 o zlouporabi tržišta (dalje u tekstu: Uredba o zlouporabi tržišta ili „MAR”) transakcije, nalozi ili postupci država članica, uključujući članice federacije, u slučaju države članice koja je federalna država, članica Europskog sustava središnjih banaka (ESSB), ministarstava, agencija ili subjekata posebne namjene jedne države članice ili više njih ili osoba koje djeluju u njihovo ime, izuzimaju se iz područja primjene Uredbe o zlouporabi tržišta ako se provode u svrhu monetarne ili tečajne politike odnosno politike upravljanja javnim dugom.

U skladu s člankom 6. stavkom 5. Uredbe o zlouporabi tržišta takvo izuzeće iz područja primjene navedene uredbe za operacije poduzete u javnom interesu može se na temelju delegiranog akta Komisije donesenog u skladu s člankom 35. Uredbe o zlouporabi tržišta proširiti na određena javna tijela i središnje banke trećih zemalja. U tom kontekstu i u skladu s člankom 6. stavkom 5. podstavkom 2. Uredbe o zlouporabi tržišta Komisija je bila dužna do 3. siječnja 2016. izraditi i podnijeti Europskom parlamentu i Vijeću izvješće u kojem se ocjenjuje međunarodni položaj javnih tijela koja su zadužena za upravljanje javnim dugom ili u njemu sudjeluju i središnjih banaka u trećim zemljama.

U tu svrhu Komisija je naručila vanjsku studiju Centra za europske političke studije (CEPS) i Sveučilišta u Bologni pod nazivom „Exemptions for third-country central banks and other entities under the Market Abuse Regulation (Uredba o zlouporabi tržišta) and the Market in Financial Instrument Regulation (MiFIR”) („Izuzeća za središnje banke i druge subjekte trećih zemalja na temelju Uredbe o zlouporabi tržišta (MAR) i Uredbe o tržištima financijskih instrumenata (MiFIR)”. Studija se temelji na anketi i analizi podataka. U njoj se analiziraju okviri o zlouporabi tržišta i standardi upravljanja rizicima koji se primjenjuju na središnje banke i urede za upravljanje dugom trinaest trećih zemalja. Te su treće zemlje odabrane kao prioritetne na temelju, među ostalim kriterijima, sistemske važnosti njihovih financijskih sektora. Kako bi se ocijenila nužnost i primjerenost odobravanja izuzeća na temelju članka 6. stavka 5. Uredbe o zlouporabi tržišta, u studiji se ocjenjuje niz pravila o zlouporabi tržišta i standarda upravljanja rizicima u odnosu na „europsku referentnu vrijednost”, koja se temelji na odgovarajućim pravilima i standardima koji se primjenjuju u Europskoj uniji i njezinim državama članicama.

Komisija je 16. prosinca 2015. suzakonodavcima predstavila izvješće na temelju zahtjeva iz članka 6. stavka 5. Uredbe o zlouporabi tržišta. U skladu sa zaključcima tog izvješća Komisija je 17. prosinca 2015. donijela Delegiranu uredbu (EU) 2016/522 o proširenju izuzeća iz područja primjene Uredbe o zlouporabi tržišta na pojedina javna tijela i središnje banke tih trećih zemalja analiziranih u izvješću.

2.PRAVNA OSNOVA IZVJEŠĆA: ČLANAK 6. STAVAK 5. UREDBE O ZLOUPORABI TRŽIŠTA

Komisija je na temelju članka 6. stavka 5. podstavka 2. Uredbe o zlouporabi tržišta bila dužna do 3. siječnja 2016. izraditi i podnijeti Europskom parlamentu i Vijeću izvješće u kojem se ocjenjuje međunarodni položaj javnih tijela koja su zadužena za upravljanje javnim dugom ili u njemu sudjeluju i središnjih banaka u trećim zemljama.

Kada je riječ o sadržaju tog izvješća, člankom 6. stavkom 5. podstavkom 3. Uredbe o zlouporabi tržišta utvrđeno je da bi izvješće Komisije trebalo sadržavati usporednu analizu položaja javnih tijela koja su zadužena za upravljanje javnim dugom ili u njemu sudjeluju i središnjih banaka unutar pravnog okvira trećih zemalja te standarde upravljanja rizicima koji se primjenjuju na transakcije u koje stupaju ta tijela i središnje banke. Nadalje, člankom 6. stavkom 5. podstavkom 3. Uredbe o zlouporabi tržišta predviđeno je da bi Komisija, ako se u izvještaju iznosi zaključak, posebno s obzirom na usporednu analizu, da je odgovornosti središnjih banaka tih trećih zemalja u području monetarne politike potrebno izuzeti od obveza i zabrana iz Uredbe o zlouporabi tržišta, trebala proširiti prethodno navedeno izuzeće i na središnje banke tih trećih zemalja.

Komisija je u prosincu 2016. donijela izvješće na temelju zahtjeva iz članka 6. stavka 5. Uredbe o zlouporabi tržišta te Delegiranu uredbu 2016/522 u kojoj su navedeni subjekti obuhvaćeni proširenjem izuzeća iz područja primjene Uredbe o zlouporabi tržišta.

Zbog njezina statusa države članice položaj u Ujedinjenoj Kraljevini ureda za upravljanje dugom i središnjih banaka u okviru njezina pravnog okvira te standardi upravljanja rizicima koji se primjenjuju na transakcije u koje stupaju ti subjekti nisu uzeti u obzir u prethodno navedenom izvješću i delegiranoj uredbi. Međutim, s obzirom na to da će Ujedinjena Kraljevina ubrzo promijeniti status u status treće zemlje, sada je primjereno Europskom parlamentu i Vijeću podnijeti izvješće u skladu s člankom 6. stavkom 5. Uredbe o zlouporabi tržišta u kojem se analizira primjerenost proširenja izuzeća iz područja primjene Uredbe o zlouporabi tržišta na relevantne subjekte u toj zemlji.





3.ANALIZA PRIMJERENOSTI PROŠIRENJA IZUZEĆA NA UJEDINJENU KRALJEVINU

3.1.Kriteriji procjene

S obzirom na znatan obujam transakcija u okviru područja primjene Uredbe o zlouporabi tržišta koje potječu iz Ujedinjene Kraljevine, postoje opravdani razlozi za ocjenu primjerenosti proširenja izuzeća iz članka 6. na njezinu središnju banku i, ako je primjenjivo, njezina javna tijela koja su zadužena za upravljanje javnim dugom ili u njemu sudjeluju. Subjekti koji su jasno obuhvaćeni područjem primjene ove procjene jesu Središnja banka Ujedinjene Kraljevine (Bank of England) i Ured za upravljanje dugom Ujedinjene Kraljevine (United Kingdom Debt Management Office).

Analiza se prvo temelji na procjeni skupa pravila o zlouporabi tržišta koja se primjenjuju u Ujedinjenoj Kraljevini. To posebno uključuje pravila o:

i. trgovanju na temelju povlaštenih informacija i nezakonitom objavljivanju informacija

ii. manipuliranju tržištem

iii. izuzeću od Uredbe o zlouporabi tržišta.

Drugo, analiza uključuje procjenu standarda upravljanja rizicima, koji uključuju interne mehanizme, sustave i postupke čiji je cilj spriječiti da članovi osoblja obavljaju transakcije ili naloge ili da se uključe u postupak, izravno ili neizravno, za vlastiti račun. To uključuje, među ostalim, pravila postupanja u vezi sa sljedećim pitanjima: